Waqt li, għal darb'oħra, il-pajjiż ġie aljenat fuq kwistjonijiet oħra. Waqt li qegħdin inħarsu lejn sitwazzjonijiet interni fil-partiti politiċi, hemm għaddejjin problemi oħra. Problemi soċjali u ekonomiċi li qed imissuna llum u ser ikomplu fix-xhur li ġejjin. Nifhmu li hemm inkwiet li ġej mid-domanda ta' kemm pajjiżna ser ikun stabbli fis-snin li ġejjin. Nifhmu iktar għala l-Kamra tal-Kummerċ trid tvara numru ta' proposti sabiex niġu lura għal dak li nistgħu nkunu. Ċertament hemm diversi passi li jridu jittieħdu sabiex il-pajjiż jieħu lura r-reputazzjoni tajba li kellu. Il-Gvern mhuwiex jifhem kemm din hija prijorità qawwija. Daħħal lilu nnifsu fil-pożizzjoni li jrid jieħu l-ħin tiegħu biex jaġixxi. Trid għaqal, imma hemm bżonn iktar passi immedjati. Li sparixxa Joseph Muscat, qisu ma kienx jeżisti, u issa ġie Robert Abela mhuwiex biżżejjed. Pajjiżna għaddej minn diffikultajiet li mhumiex jingħadu lill-poplu, li qed jiġi aljenat mill-ġdid. L-aqwa fl-Unjoni Ewropea Kien hemm il-Gvern ta' qabel li kien qiegħed jgħidilna li minkejja dak kollu li sar minn Gvern Nazzjonalista, hu ser ikun ferm aħjar. Dan wieħed irid jifhmu fil-kuntest tal-fatt li konna l-Partit li għamilna d-deċiżjoni għaqlija li daħħalna lil pajjiżna fl-Unjoni. Minkejja l-fatt li ħadna vantaġġ f'diversi setturi. Li żidna t-tessut soċjali u l-livell tad-demokrazija tagħna. Li għandna vantaġġi kbar li jippermettulna mmorru fil-libertà f'diversi pajjiżi Ewropej u mondjali oħra. Li għandna inqas taxxi xi nħallsu. Li l-bibien tal-kummerċ infetħu beraħ. Li rnexxielna jkollna biljuni, darbtejn, għad-dispożizzjoni tal-kaxxa ta' pajjiżna. Xorta l-Partit Laburista wiegħed li ser inkunu aħjar, li llum nafu li m'aħniex. Ma seħħ xejn L-inkompetenza tal-Gvern Laburista Muscat kienet tant kbira li mhux talli ma sirniex l-għira tad-dinja, imma li spiċċajna kkunsidrati bħala l-inqas. Mhux biss, imma dak il-Gvern ma ħasibx għal dak li ġej issa magħna. Għax minkejja kull kritika li setgħet saret lill-Gvern Nazzjonalista mmexxi minn Lawrence Gonzi, il-passi li ttieħdu taħtu kienu r-raġuni għala f'dawn is-seba' snin gawdejna ekonomikament. Li kieku ma nġiebux il-fondi li nġiebu biex jintefqu, ma kienx ikun hawn dak li qiegħed isir. U mhux biss, imma konna Gvern li ħa ħsieb jikkontrolla u jsolvi l-isfidi li l-immigrazzjoni rregolari ġġib magħha. Falliment doppju u imminenti? F'dan il-kuntest, għandu jingħad: l-ewwel, li l-Gvern Muscat ma ħax ħsieb ikollu preparazzjoni tajba u effikaċi fid-diskussjonijiet dwar il-Fondi Ewropej. Suppost li kien diġà jaf x'inhuwa ġej għalina. Minflok, injora dak li għidna mill-Oppożizzjoni u baqa' għaddej bil-konsegwenzi inevitabbli. Pajjiżna ser ikollu inqas fondi għaż-żmien li ġej. Huma x'inhuma ċ-ċirkostanzi preżenti fl-Unjoni Ewropea, nafu li stajna morna ferm aktar aħjar. Dan ser ifisser tnaqqis sostanzjali fir-ritmu ekonomiku tagħna, kif ukoll fil-bidliet soċjali li ma nistgħux inwettqu. Immigrazzjoni irregolari Il-Gvern Laburista ta' Muscat, fil-verità, fl-arroganza politika kbira u supperva tiegħu, żarma dak kollu li kien bena Gvern Nazzjonalista qabel. Dan jgħodd sija fil-fondi Ewropej, kif ukoll fis-settur tal-immigrazzjoni rregolari. Waqt li ħaddieħor jista' jkun mimli jħares lejn iż-żokra, il-verità hijha li għandna sfida ferm u ferm qawwija quddiemna fl-immigrazzjoni. Nikkalkulaw li l-Gvern ta' Abela għandu responsabbiltà ta' madwar tlett elef u ħames mitt ruħ li ġew tul dawn l-aħħar xhur. Din hija figura għolja ħafna. Waħda li tfakkar u ġġib kuntrast qawwi ma' wegħda politika oħra li falla fiha l-Gvern Laburista li kien moħħu iktar biex iwaqqa' għaċ-ċajt dak li wettaqna. Infakkru li kien qal li ser jibgħat lil kull persuna li hawn lura, u li ser iġiegħel bilfors il-membri l-oħra tal-Unjoni Ewropea jieħdu persuni mingħandna. Dan falla fih, u bil-kbir. Nafu x'aħna ngħidu. Nippreparaw ruħna Proprju għalhekk li aktar ma jdum dan il-Gvern iktar ser jikbru, u mhux jonqsu, il-problemi li għandna. Il-Partit Laburista falla kumplessivament f'dan, u l-effetti ser jibdew jinħassu. Uħud qed jippruvaw jgħidulna l-kontra, oħrajn moħħhom biex iġellduna, oħrajn biex jaljenawna. Dmirna f'dan huwa li nibdew nemmnu iktar fina nfusna. Il-Partit Nazzjonalista għandu potenzjal qawwi, li jrid iħalli lilu nnifsu juża u jwettaq. Għandna, għalhekk, inħarsu 'l quddiem u nifhmu li ġejja responsabbiltà politika għalina. Quddiem il-fallimenti politiċi li dan il-Gvern dieħel għalihom, irridu nippreparaw ruħna, u sew.
Falliment ieħor fl-Ewropa?